[Foto’s] Talle militêre voertuie vat vlamDie voertuie wat beskadig is. Foto: Verskaf ŉ Interne ondersoek is deur die weermag van stapel gestuur nadat altesaam 83 militêre voertuie verlede week noord van Pretoria in ŉ brand beskadig is. Brig.genl. Mafi Mgobozi, woordvoerder van die weermag, het gesê die brand het Woensdag by die voertuigdepot by die Wallmansthal-basis uitgebreek. “Die eenheid se brandweer was besig met voorbrande om die basis toe sterk winde die vlamme buite beheer laat raak het,” het Mgobozi gesê. Die voertuie wat beskadig is, is hoofsaaklik vragmotors wat nie meer in gebruik was nie. Die presiese omvang van die skade kan eers bevestig word as die ondersoek afgehandel is. Die weermag hou Woensdagoggend ŉ media-ontbyt om verskeie kwessies in die weermag te bespreek.